ગુરુદેવના મુખેથી શંત્રુજય તીર્થનો ઉલ્લેખ થતાં જ માણેકશા અપાર આનંદમાં ડૂબી ગયા. કોઈપણ શ્રધ્ધાવાન જૈન શ્રાવક માટે શત્રુંજય તીર્થનું માહાત્મય અનન્ય એવમ અદ્વિતીય છે. જીવનનાં કમ સે કમ એકવાર તો શંત્રુજય તીર્થમાં જઈ પરમાત્મા શ્રી આદિનાથ સ્વામીજીનાં દર્શન કરી નવ્વાણુંની યાત્રા થકી પુણ્ય પ્રાપ્ત કરવાની ભાવના પ્રત્યેક જૈનનાં અંતરમાં વસેલી હોય છે અને આવી શુભ ભાવના શા માટે ના જાગે ? ચૌદ લોકમાં અજોડ ગણાતા શત્રુંજય તીર્થની પાવન ધરાના કાંકરે કાંકરે અનંત આત્માઓ મોક્ષગામી થયા છે. સિધ્ધાત્માઓની આ ધરાના અણુ અણુમાં સત્વ છે, દિવ્ય તત્વ છે. અહીંના પવિત્ર વાતાવરણમાં તપ ત્યાગથી આંદોલિત સ્પંદનો જીવાત્માને ભવસાગરથી પાર ઉતારવાની અખૂટ પ્રેરણા આપે છે. અહીં પ્રતિ પળ આનંદની અમીવર્ષા થાય છે, શાંતિની સરગમ છેડાય છે અને ભક્તિનો સાગર લહેરાય છે. અહીંના ભવ્ય જિનાલયો અને સિધ્ધ ગુરુઓના ગોખમાં મુક્તિનો ઝણકાર અનુભવાય છે. આદિકાળથી શાશ્વત ગણાતા શત્રુંજય તીર્થનો મહિમા અવર્ણીય છે.